**Tukumā tiks īstenots projekts**

“**Ūdenssaimniecības pakalpojumu attīstība Tukumā, 2.kārta**”

Tukumā tiks īstenots Kohēzijas fonda finansēts projekts “**Ūdenssaimniecības pakalpojumu attīstība Tukumā, 2.kārta**”, kura laikā plānots ierīkot jaunus kanalizācijas tīklus 2,72 km garumā un pārbūvēt tīklus 0,123 km garumā.

2017.gada 22. augustā projekta ietvaros SIA “Tukuma ūdens” noslēgti pirmie divi līgumi - par būvuzraudzības pakalpojumiem un par būvdarbu veikšanu. Būvuzraudzību par 18 500 eiro (bez PVN) veiks SIA “Lakalme”, savukārt būvdarbus par 77 725,95 eiro  (bez PVN) – SIA “Amatnieks”. No SIA “Tukuma ūdens” puses līgumus parakstīja uzņēmuma valdes loceklis Ainārs Feldmanis un inženiere Zanda Valaine.

Projektu drīzumā uzsāks īstenot Raiņa ielā, kur kanalizācijai tiks pieslēgtas ēkas Raiņa ielā 2 un 4. Nākamais posms paredzēts Jumpravas ielas rajonā, kur Tumes pagasta teritorijā kanalizācijai pieslēgs dzīvojamās mājas “Sniedzes”, “Ciedras”, “Pīlādži”, “Magones”, “Stūrīši” un “Mediņi”, un vēl viens darbu posms plānots Pļavas ielā, kur kanalizācijai pieslēgs mājas Pļavas ielā 47 un 49.

Projekta ietvaros plānots liels darbu apjoms kuru laikā nāksies slēgt arī maģistrālās ielas. Šie darbi visticamāk notiks 2018.gadā, kad kanalizācijas pieslēgumi tiks ierīkoti arī Rīgas ielā un Raudas ielā.